[{"text_idx": "#000002", "text": "Festa egun bateko goizaldean, lanordutik kanpo zeuden guardia civilen eta herritarren arteko liskarra taberna batean hasi eta kalean segitu zuen. Berehalako ondorioa izan zen batzuk ospitalean bukatzea eta beste bi atxilotuta. Bere bertsioa zabaltzen lehena Espainiako Gobernu Ordezkaritza izan zen: \u201cherritar talde handi batek erasotu zituen\u201d. Hedabide batzuk erasotzaileak \u201c40 edo gehiago\u201d zirela zabaldu zuten gero. Batekoen eta bestekoen erreakzio soka luzea etorri zen ondoren. Eta aparteko ezer gertatzen ez bada herrietan agertzen ez diren makina bat hedabidek Altsasurako bidea hartu zuten. Altsasuko auzia izanen zenak prentsa orri eta irrati eta telebista ordu asko eta asko bete zituen 2016ko lastailaren 3. aste hartatik aurrera. Hainbesterakoa altsasuarrak harriduratik amorrura pasa ziren; liskarraren bertsio bat edo beste onartuta ere, hedabideetan herriaren irudi faltsua eta irreala jaso zutela uste zuten askok eta askok. Horregatik, gerora hainbat animatu ziren euren etxeetan Utzi Altsasu bakean banderolak zintzilikatzera. Salaketa Liskarrak Altsasuko auzia sortu eta zortzi gazte altsasuar auziperatzea eta haietako zazpi gaur egun espetxean egotea ekarri du. Adurrek, Jokinek eta Oihanek domekan 700 egun eginen dituzte preso. Urte bat eta 11 hilabete beteko dituzte preso etzi. Altsasukoak aske herri plataformak hileroko 14ero atxiloketen eguna gogorarazteko ekimenak antolatzen ditu, eta domekan gauza bera eginen du. Iortia kultur gunearen parera deitu du, 19:00etarako. Han lehenik atxilotuen askatasuna aldarrikatzeko kontzentrazioa eginen da: kriminalizazioaren gainetik, aurrera Altsasu! Horren ondoren kultur eraikinaren pareta bat pantaila erraldoi bihurtuko da eta plataformak bi bideo emanen ditu. Alde batetik, \u201cduela bi urteko jazarpen eta kriminalizazio kanpainaren inguruko bideoak\u201d emanen dituzte. Bestetik, \u201ckriminalizazio kanpaina horren inguruko altsasuarren iritziak\u201d jasotzen dituen bideoa emanen dute, \u201cherriaren iritzia islatzen du\u201d. Bestalde, Aratzek, In\u0303akik, Jon Anderrek eta Julenek 128 egun egin dituzte preso gaur. HitzorduakGaur, 20:00etan, kontzentrazioa, udaletxe parean. Etzi, 19:00etan, kontzentrazioa eta bideo emanaldia, kultur gune parean."}]